ກອງປະຊຸມສະໄໝສາມັນ ເທື່ອທີ 9 ຂອງສະພາແຫ່ງ ຊາດ ຊຸດທີ VIII ໄດ້ອັດລົງດ້ວຍຜົນສໍາເລັດໃນຕອນເຊົ້າວັນທີ 2 ກໍລະກົດ 2020 ທີ່ຫ້ອງປະຊຸມສະພາແຫ່ງຊາດ ຫລັກ 6 ນະຄອນຫລວງວຽງຈັນ ພາຍຫລັງດໍາເນີນມາ ເປັນເວລາ 6 ວັນເຄີ່ງ.
ພາຍຫລັງພິທີອັດກອງປະຊຸມ ທ່ານ ນາງ ສວນສະ ຫວັນ ວິຍະເກດ, ຄະນະປະຈໍາສະພາແຫ່ງຊາດ, ເລຂາ ທິການສະພາແຫ່ງຊາດ ໄດ້ຖະແຫລງຂ່າວຕໍ່ສື່ມວນຊົນກ່ຽວກັບຜົນສໍາເລັດກອງປະຊຸມຄັ້ງນີ້ທີ່ໄດ້ພິຈາລະນາຮັບຮອງເອົາບັນຫາສຳຄັນພື້ນຖານຂອງປະເທດຊາດ ໂດຍອອກເປັນມະຕິກອງປະຊຸມ ຈຳນວນ 3 ສະບັບ ຄື: 1) ມະຕິ ວ່າດ້ວຍການຮັບຮອງເອົາບົດລາຍງານຂອງລັດຖະ ບານກ່ຽວກັບການຈັດຕັ້ງປະຕິບັດແຜນພັດທະນາເສດຖະ ກິດ-ສັງຄົມ, ແຜນງົບປະມານແຫ່ງລັດ ແລະ ແຜນເງິນຕາ 5 ເດືອນ, ຄາດຄະເນ 6 ເດືອນ ຕົ້ນປີ ແລະທິດທາງວຽກ ງານຈຸດສຸມ 6 ເດືອນທ້າຍປີ 2020. 2) ມະຕິ ວ່າດ້ວຍການຮັບຮອງເອົາການເລືອກຕັ້ງແທນກຳມະການ ຄະນະປະຈຳສະພາແຫ່ງຊາດແລະ ແຕ່ງຕັ້ງປະທານກຳມາທິການແຜນການ, ການເງິນ ແລະ ການກວດສອບສະພາແຫ່ງ ຊາດ, ແລະ 3) ມະຕິ ວ່າດ້ວຍການຮັບຮອງເອົາບົດລາຍ ງານຜົນການຕິດຕາມກວດກາການຈັດຕັ້ງປະຕິບັດກົດ ໝາຍກ່ຽວກັບການຄຸ້ມຄອງ ແລະ ນຳໃຊ້ຊັບພະຍາກອນທຳມະຊາດ (ການຊອກຄົ້ນ ສໍາຫຼວດ, ຂຸດຄົ້ນ ແລະ ປຸງແຕ່ງ ແຮ່ທາດ, ຫີນຜາ, ຫີນແຮ່ ແລະ ຊາຍ).
ກອງປະຊຸມ ຍັງໄດ້ພິຈາລະນາຮັບຮອງເອົາການປັບປຸງກົດໝາຍ ຈຳນວນ 5 ສະບັບ ຄື: 1) ການປັບປຸງກົດໝາຍວ່າດ້ວຍ ພາສີ, 2) ການປັບປຸງບາງມາດຕາຂອງ ກົດໝາຍວ່າດ້ວຍ ສະພາແຫ່ງຊາດ, 3) ການປັບປຸງບາງມາດຕາຂອງ ກົດໝາຍວ່າດ້ວຍ ສະພາປະຊາຊົນຂັ້ນແຂວງ, 4) ການປັບປຸງບາງມາດຕາຂອງ ກົດໝາຍວ່າດ້ວຍ ການເລືອກຕັ້ງສະມາຊິກສະພາແຫ່ງຊາດ ແລະ ສະພາປະຊາຊົນຂັ້ນແຂວງ ແລະ 5) ການປັບປຸງບາງມາດຕາຂອງ ກົດ
ໝາຍວ່າ ດ້ວຍ ນ້ຳ ແລະ ຊັບພະຍາກອນນ້ຳ ແລະ ກົດ ໝາຍວ່າດ້ວຍການປົກປັກຮັກສາສິ່ງແວດລ້ອມ.
ໃນກອງປະຊຸມຄັ້ງນີ້ ສະພາແຫ່ງຊາດໄດ້ສະເໜີໃຫ້ 05 ພາກສ່ວນ ປະກອບດ້ວຍ ກະຊວງການເງິນ, ກະຊວງແຜນການ ແລະ ການລົງທຶນ, ກະຊວງກະສິກຳ ແລະ ປ່າ ໄມ້, ກະຊວງແຮງງານ ແລະ ສະຫວັດດີການສັງຄົມ ແລະ ທະນາຄານແຫ່ງ ສປປ ລາວ ຂຶ້ນຊີ້ແຈງຕໍ່ຄຳຊັກຖາມກ່ຽວກັບບັນຫາທີ່ພົ້ນເດັ່ນຂອງສັງຄົມ ຊຶ່ງສະພາແຫ່ງຊາດ ແລະ ສະມາຊິກສະພາແຫ່ງຊາດໄດ້ຍົກຂຶ້ນຢູ່ໃນກອງປະຊຸມ ເປັນຕົ້ນ: ສະພາບການພັດທະນາເສດຖະກິດ-ສັງ ຄົມໃນເງື່ອນໄຂທີ່ໄດ້ຮັບຜົນກະທົບຈາກການເກີດລະບາດຂອງພະຍາດອັກເສບປອດຈາກເຊື້ອຈຸລາໂລກໂຄໂລນາ ໂຄວິດ-19, ການສ້າງວຽກເຮັດງານທຳເພື່ອຮອງຮັບແຮງງານລາວທີ່ກັບມາຈາກຕ່າງປະເທດ, ການສົ່ງເສີມການຜະລິດກະສິກໍາເພື່ອຮັບປະກັນໃຫ້ຕະຫຼາດພາຍໃນ ແລະ ສົ່ງ ອອກ, ບັນຫາການສົ່ງເສີມຫົວໜ່ວຍການຜະລິດຂະໜາດນ້ອຍຂະໜາດກາງ, ບັນຫາການຄິດໄລ່ລາຄາໄຟຟ້າທີ່ມີລາ ຄາສູງ, ບັນຫາອັດຕາການແລກປ່ຽນເງິນຕາຕ່າງປະເທດ ແລະ ບັນຫາອື່ນໆຈຳນວນໜຶ່ງ. ພ້ອມດຽວກັນນີ້, ທ່ານນາຍົກລັດຖະມົນຕີໃນນາມຫົວໜ້າລັດຖະບານ ກໍໄດ້ມີຄຳເຫັນຕໍ່ກອງປະຊຸມສະພາແຫ່ງຊາດ ທັງເປັນການໃຫ້ຄວາມກະຈ່າງແຈ້ງຕື່ມຕໍ່ຄຳຖາມທີ່ສະມາຊິກສະພາແຫ່ງຊາດ ຍົກຂຶ້ນດ້ວຍບັນຍາກາດທີ່ດີ ແລະ ສ່ອງແສງໃຫ້ເຫັນຄວາມຮັບຜິດຊອບຮ່ວມກັນຂອງສະພາແຫ່ງຊາດ ແລະ ລັດຖະ ບານຕໍ່ປະຊາຊົນ.
ເລຂາທິການສະພາແຫ່ງຊາດ ໃຫ້ຮູ້ຕື່ມວ່າ: ໃນໄລຍະດຳເນີນກອງປະຊຸມສະໄໝສາມັນເທື່ອທີ 9 ຂອງສະພາແຫ່ງຊາດຊຸດທີ VIII ມີປະຊາຊົນບັນດາເຜົ່າ ສົ່ງຄຳຄິດຄຳເຫັນຜ່ານໂທລະສັນສາຍດ່ວນ (156) ຫຼາຍກວ່າ 324 ສາຍ ສາມາດສັງລວມໄດ້ ເປັນ 60 ບັນຫາ ມາຍັງກອງປະຊຸມສະພາແຫ່ງຊາດ ເຊິ່ງພົວພັນເຖິງການຄຸ້ມຄອງລັດ, ຄຸ້ມຄອງ ເສດຖະກິດ-ສັງຄົມ, ໃນນີ້ ບັນຫາທີ່ພົ້ນເດັ່ນແມ່ນພົວພັນເຖິງຄ່າໄຟຟ້າແພງ, ບັນຫາທີ່ດິນ, ການກໍ່ ສ້າງເສັ້ນ ທາງ, ການຄຸ້ມຄອງການແລກປ່ຽນເງິນຕາ, ການແກ້ໄຂບັນຫາຢາເສບຕິດ ແລະ ການປະຕິ ບັດຄຳຕັດສິນຂອງສານຕໍ່ກັບຄໍາຄິດເຫັນຂອງປະຊາຊົນທີ່ສົ່ງມາທາງໂທລະ ສັບສາຍດ່ວນດັ່ງກ່າວ ກອງເລຂາກອງປະຊຸມຈະໄດ້ສັງ ລວມ ແລະ ມອບໃຫ້ກຳມາທິການທີ່ກ່ຽວຂ້ອງ ເພື່ອປະ ສານສົມທົບພາກສ່ວນກ່ຽວຂ້ອງຄົ້ນຄວ້າແກ້ໄຂໃຫ້ຖືກ ຕ້ອງສອດຄ່ອງຕາມກົດໝາຍ ແລະ ລະບຽບການ.
ໂດຍ: ບຸນຕຽງ ຈັນທະວົງ